Il-Kummissjoni Ewropea - Stqarrija għall-istampa Il-baġit tal-UE: il-Kummissjoni tipproponi żieda kbira fil-finanzjament għal fruntieri aktar b'saħħithom u għall-migrazzjoni Brussell, it-12ta' gunju 2018 Il-proposta tal-Kummissjoni hija reazzjoni għaż-żieda fl-isfidi migratorji, għall-mobbiltà u għas- sigurtà, b'aktar strumenti ta' finanzjament flessibbli biex jiġu indirizzati avvenimenti migratorji mhux previsti u protezzjoni tal-fruntieri fil-qalba tal-baġit il-ġdid. Se jinħoloq fond ġdid separat għall- ġestjoni integrata tal-fruntieri u se tkompli tissaħħaħ l-Aġenzija Ewropea għall-Gwardja tal-Fruntiera u tal-Kosta b'korp permanenti ġdid ta' madwar 10,000 gwardja tal-fruntiera. Il-fruntiera l-ġdida se tgħin ukoll lill-Istati Membri jwettqu l-kontrolli doganali billi jiffinanzjaw it-tagħmir ta' kontroll doganali. L-Ewwel Viċi President, Frans Timmermans, qal: "Abbażi tal-esperjenza tal-passat u l-għarfien li l- migrazzjoni se tibqa' problematika fil-futur, qed nipproponu żieda bla preċedent fil-finanzjament. It- tisħiħ tal-fruntieri komuni tagħna tal-UE, b'mod partikolari mal-Gwardja Ewropea tal-Fruntiera u tal- Kosta, se jkompli jkun prijorità kbira. Żieda fil-flessibbiltà tal-istrumenti ta' finanzjament tagħna tfisser li aħna lesti nappoġġjaw lill-Istati Membri malajr; fejn ikollhom bżonn, meta jkollhom bżonn – speċjalment f'każ ta' kriżi." Il-Kummissarju għall-Migrazzjoni, l-Affarijiet Interni, u ċ-Ċittadinanza, Dimitris Avramopoulos, qal: "Ġestjoni aħjar tal-fruntieri esterni tagħna u tal-migrazzjoni se tibqa' prijorità ewlenija għall-UE, għall-Istati Membri u għaċ-ċittadini tagħna fis-snin li ġejjin. Sfidi akbar jeħtieġu riżorsi akbar – għalhekk nipproponi li kważi nittripplaw il-baġit f'dan il-qasam. It-tisħiħ fil-finanzjament se jkun ċentrali biex jiġi żgurat li nistgħu nimplimentaw dawn il-prijoritajiet politiċi; inkomplu nassiguraw il- fruntieri esterni tagħna, inkomplu nipproteġu lil dawk li jkollhom bżonn, nappoġġjaw aħjar il- migrazzjoni legali u l-isforzi ta' integrazzjoni, niġġieldu l-migrazzjoni irregolari, u nirritornaw b'mod effettiv u rapidu lil dawk li ma għandhom l-ebda dritt li jibqgħu." Il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, Pierre Moscovici, qal: "Il-115,000 uffiċjal doganali tal-UE jinsabu fuq quddiem fil-protezzjoni taċ-ċittadini tagħna minn oġġetti foloz jew perikolużi u forom oħra ta' kummerċ illeċitu. Biex nappoġġjawhom f'dan il-kompitu vitali, illum qed nipproponu fond ġdid li jiswa €1.3 biljun, biex il-pajjiżi tal-UE jiksbu l-aktar tagħmir doganali avvanzat. L-Unjoni Doganali tiċċelebra l-anniversarju tal-ħamsin sena tagħha x-xahar id- dieħel: irridu niżguraw li tkompli għaddejja minn suċċess għal ieħor." Matul il-kriżi tar-refuġjati fl-2015 u fl-2016, l-appoġġ finanzjarju u tekniku li l-UE tat lill-Istati Membri kien essenzjali biex jiġu appoġġjati l-Istati Membri taħt pressjoni, jiġu żviluppati kapaċitajiet ta' tiftix u salvataġġ, jittejbu r-ritorni u jiġu ġestiti aħjar il-fruntieri esterni. Il-Kummissjoni tgħallmet mill-passat u qed tipproponi li kważi tittrippla l-finanzjament għall-oqsma kruċjali tal-ġestjoni tal- migrazzjoni u tal-fruntieri. Tisħiħ tal-fruntieri esterni tal-UE Il-protezzjoni effettiva tal-fruntieri esterni tal-UE hija kruċjali biex tiġi ġestita l-migrazzjoni u tiġi żgurata s-sigurtà interna. Barra minn hekk, huma l-fruntieri esterni b'saħħithom li jippermettu li l-UE żżomm żona Schengen mingħajr kontrolli fil-fruntieri interni. Il-Kummissjoni tipproponi li b'kollox talloka €21.3 biljun għall-ġestjoni tal-fruntieri u toħloq Fond ġdid għall-Ġestjoni Integrata tal- Fruntieri (Integrated Border Management Fund, IBMF) li jiswa aktar minn €9.3 biljun. Il-karatteristiċi ewlenin tal-fond il-ġdid huma: Is-sett ta' prijoritajiet it-tajjeb: Tisħiħ tal-fruntieri esterni tal-Ewropa: Il-fond il-ġdid se jkompli jibni fuq il-ħidma ta' dawn l-aħħar snin biex jipproteġi aħjar il-fruntieri tal-UE bit-tnedija tal-Gwardja Ewropea tal- Fruntiera u tal-Kosta, b'verifiki sistematiċi mal-fruntieri, b'sistemi tal-IT ġodda fuq skala kbira u interoperabbli, inkluża sistema futura ta' Dħul/Ħruġ. Il-finanzjament se jkun dirett lejn l- indirizzar tal-immigrazzjoni illegali u t-traffikar ta' bnedmin kif ukoll lejn l-interċettar u t- twaqqif ta' dawk li jkunu ta' theddida, lejn l-appoġġ għat-tiftix u s-salvataġġ fuq il-baħar, it- tagħmir u t-taħriġ tal-gwardji tal-fruntiera, u s-sostenn operazzjonali rapidu għall-Istati Membri taħt pressjoni; Politika dwar il-viżi aktar b'saħħitha u aktar effiċjenti: Il-fond se jiżgura wkoll li l-politika tal-UE dwar il-viżi tkompli tevolvi u tiġi modernizzata, filwaqt li tissaħħaħ is-sigurtà u jittaffew ir-riskji tal-migrazzjoni irregolari; - Appoġġ lill-Istati Membri: Il-fond il-ġdid se jiddedika €4.8 biljun f'finanzjament fit-tul biex jappoġġja l-miżuri tal-ġestjoni tal-fruntieri tal-Istati Membri u l-politika dwar il-viżi. Il-finanzjament se jirrifletti bil-kbir il-ħtiġijiet tal-Istati Membri u rieżami ta' nofs it-terminu se jqis pressjonijiet ġodda jew addizzjonali. Kull Stat Membru se jirċievi somma fissa ta' €5 miljun bil-bqija distribwiti abbażi tal-ammont ta' xogħol, il-livell tal-pressjoni u tat-theddid mal-fruntieri esterni fuq l-art (30%), mal-fruntieri esterni tal-baħar (35%), mal-ajruporti (20%) u mal-uffiċċji konsulari (15%); - Reazzjoni flessibbli u rapida: se jiġu ddedikati €3.2 biljun għal appoġġ immirat lejn l-Istati Membri, għall-proġetti fil-livell tal-UE u biex jiġu indirizzati l-ħtiġijiet urġenti. Il-fond il-ġdid tfassal biex jiżgura biżżejjed flessibbiltà biex jiġi trasferit finanzjament ta' emerġenza lill-Istati Membri meta dan ikun meħtieġ u biex jiġu indirizzati prijoritajiet ġodda u kritiċi hekk kif jitfaċċaw; - Tagħmir aħjar għall-kontroll doganali mal-fruntieri esterni: L-istrument il-ġdid se jiddedika €1.3 biljun biex jgħin lill-Istati Membri jixtru, iżommu u jissostitwixxu tagħmir doganali tal-ogħla livell ta' żvilupp tekniku bħal skanners ġodda, sistemi awtomatizzati ta' detezzjoni tal-pjanċi tal- vetturi, timijiet ta' klieb xammiema u laboratorji mobbli għal analiżijiet tal-kampjuni; - Tisħiħ tal-aġenziji tal-UE għall-ġestjoni tal-fruntieri: Apparti dan il-fond, aktar minn €12-il biljun, li se jiġu ppreżentati b'mod separat, se jkunu ddedikati biex ikomplu jsaħħu l-Aġenzija Ewropea għall-Gwardja tal-Fruntiera u tal-Kosta u l-EU-LISA. Migrazzjoni: appoġġ għal politika robusta, realistika u ġusta Il-Kummissjoni qed tipproponi li żżid il-finanzjament għall-migrazzjoni bi 51 % biex jintlaħqu €10.4 biljun taħt il-Fond imġedded għall-Migrazzjoni u l-Ażil (Asylum and Migration Fund, AMF). Il-Fond se jappoġġja l-isforzi tal-Istati Membri fi tliet oqsma elwenin: l-ażil, il-migrazzjoni legali u l-integrazzjoni, u l-ġlieda kontra l-migrazzjoni irregolari u r-ritorni. Il-karatteristiċi ewlenin tal-fond il-ġdid huma: Is-sett ta' prijoritajiet it-tajjeb: Il-fond il-ġdid se jkompli bl-appoġġ vitali għas-sistemi ta' ażil nazzjonali u se jġedded l-attenzjoni fuq l-indirizzar tal-finanzjament tal-UE għall-aktar kwistjonijiet pressanti, bħal: Sistema Ewropea tal-ażil aktar b'saħħitha u aktar effiċjenti: Il-fond se jgħin biex jissaħħu u jiġu żviluppati l-aspetti kollha tas-Sistema Ewropea Komuni tal-Ażil, inkluża d- dimensjoni esterna tagħha; Appoġġ akbar għall-migrazzjoni legali u għall-integrazzjoni: Il-fond se jiddedika riżorsi addizzjonali biex tiġi appoġġjata l-integrazzjoni bikrija ta' ċittadini ta' pajjiżi terzi li jkunu qed jirrisjedu legalment fl-UE fuq terminu qasir, ikkumplementat b'finanzjament taħt il-fondi ta' Koeżjoni għal integrazzjoni soċjoekonomika fuq terminu itwal; Ritorni aktar veloċi u aktar frekwenti: Il-fond se jappoġġja approċċ aktar koordinat li jiġġieled kontra l-migrazzjoni irregolari, itejjeb l-effettività tar-ritorni u jkompli jintensifika l- kooperazzjoni mal-pajjiżi mhux tal-UE dwar ir-riammissjoni; - Appoġġ lill-Istati Membri: Il-fond se jiddedika €6.3 biljun f'finanzjament fit-tul biex jappoġġja lill-Istati Membri fil-ġestjoni tal-migrazzjoni, li tirrifletti l-ħtiġijiet tal-Istati Membri. Rieżami ta' nofs it-terminu se jqis pressjonijiet ġodda jew addizzjonali. Kull Stat Membru se jirċievi somma fissa ta' €5 miljun bil-bqija distribwiti abbażi ta' valutazzjoni tal-pressjonijiet li jkunu ħabbtu wiċċhom magħhom filwaqt li jitqiesu l-proporzjonijiet fil-qasam tal-ażil (30%), il-migrazzjoni legali u l- integrazzjoni (30%) u l-ġlieda kontra l-migrazzjoni irregolari u r-ritorn (40%); - Tħejjija aħjar: se jiġu riżervati €4.2 biljun għal appoġġ immirat lejn l-Istati Membri, proġetti b'valur miżjud Ewropew reali bħar-risistemazzjoni jew biex jiġu indirizzati ħtiġijiet urġenti u jiġi trasferit finanzjament ta' emerġenza lill-Istati Membri meta u fejn ikunu jeħtiġuh; - Koordinazzjoni aħjar bejn l-istrumenti ta' finanzjament tal-UE: Il-fond għall-migrazzjoni u l- ażil se jkun ikkomplementat bil-fondi addizzjonali ddedikati taħt l-istrumenti ta' politika esterna tal- UE biex tittejjeb il-kooperazzjoni dwar il-migrazzjoni mal-pajjii sħab, inklużi l-isforzi biex tiġi indirizzata l-migrazzjoni irregolari, jitjiebu l-opportunitajiet fil-pajjiżi ta' oriġini, tittejjeb il- kooperazzjoni dwar ir-ritorn u r-riammissjoni u l-migrazzjoni legali; - Tisħiħ tal-aġenziji tal-UE: Apparti l-fond, se jiġu ddedikati kważi €900 miljun, li se iġu ppreżentati b'mod separat, biex tkompli tissaħħaħ l-Aġenzija l-ġdida tal-Unjoni Ewropea għall- Ażil. Il-passi li jmiss Huwa essenzjali li jintlaħaq qbil malajr dwar il-baġit totali fit-tul tal-UE u l-proposti settorjali tiegħu biex jiġi żgurat li l-fondi tal-UE jibdew iwasslu riżultati fuq il-post malajr kemm jista' jkun. Id-dewmien jista' jipperikola l-kapaċità tal-Unjoni Ewropea li tirreaġixxi għal kriżijiet futuri jekk dawn ifeġġu u jista' jippriva l-proġetti minn fondi vitali – bħall-programmi għall-Assistenza għar-Ritorn Volontarju u għar-Riammisjoni mifruxa mal-UE u l-kontinwazzjoni tal-finanzjament tal-UE għar- risistemazzjoni. Ftehim dwar il-baġit fit-tul li jmiss fl-2019 jipprevedi tranżizzjoni mingħajr xkiel bejn il-baġit fit tul attwali (2014-2020) u l-baġit il-ġdid, u jiżgura l-prevedibbiltà u l-kontinwità tal-finanzjament għall- benefiċċju ta' kulħadd. Il-ġestjoni tal-fruntieri u l-migrazzjoni ilhom prijorità politika sa mill-bidu tal-mandat tal- Kummissjoni ta' Juncker – mil-Linji Gwida Politiċi tal-President Juncker ta' Lulju 2014 sal-aħħar diskors dwar l-Istat tal-Unjoni fit-13 ta' Settembru 2017. Madankollu, l-iskala u l-urġenza tal-kriżi tar-refuġjati tal-2015-16 ħasdet lill-Ewropa. Sabiex tiġi evitata kriżi umanitarja u tiġi permessa reazzjoni konġunta għal din l-isfida bla preċedent kif ukoll theddid ġdid għas-sigurtà, l-UE użat il-flessibbiltà kollha fil-baġit eżistenti biex timmobilizza l-fondi addizzjonali. Mill-allokazzjonijiet oriġinali għall-2014-2020 ta' €6.9 biljun għall-fondi AMIF u FSI (Fruntieri u Pulizija), ġew mobilizzati €3.9 biljun oħra biex jintlaħqu €10.8 biljun għall-migrazzjoni, għall-ġestjoni tal-fruntieri u għas-sigurtà interna – u dan ma jinkludix l-ammont kbir ta' finanzjament mobilizzat biex tiġi indirizzata l-kriżi tar-refuġjati barra mill-UE. Il-Kummissjoni tgħallmet mill-passat u qed tipproponi li tirdoppja l-finanzjament fl-oqsma kollha, b'€10.4 biljun għall-migrazzjoni, €9.3 biljun għall-ġestjoni tal-fruntieri, €2.5 biljun għas-sigurtà interna u €1.2 biljun għad-dekummissjonar aktar sigur ta' attivitajiet nukleari f'xi Stati Membri – b'hekk b'kollox tilħaq aktar minn €23 biljun. Barra minn hekk, l-appoġġ għall-Aġenziji tal-UE fil-ġestjoni tas-sigurtà, tal-fruntieri u tal-migrazzjoni se jiżdied minn €4.2 biljun għal €14-il biljun. Għal aktar informazzjoni Testi legali u skedi informattivi: Mistoqsijiet Frekwenti - Finanzjament futur tal-UE għall-Fruntieri u l-Migrazzjoni Regolament li jistabbilixxi l-Fond għall-Migrazzjoni u l-Ażil Annessi tar-Regolament li jistabbilixxi l-Fond għall-Migrazzjoni u l-Ażil Regolament li jistabbilixxi l-istrument għall-appoġġ finanzjarju għat-tagħmir tal-kontroll doganali Anness tar-Regolament li jistabbilixxi l-istrument għall-appoġġ finanzjarju għat-tagħmir tal- kontroll doganali Regolament li jistabbilixxi l-istrument għall-appoġġ finanzjarju għall-ġestjoni tal-fruntieri u l- viżi Annessi tar-Regolament li jistabbilixxi l-istrument għall-appoġġ finanzjarju għall-ġestjoni tal- fruntieri u l-viżi Valutazzjoni tal-impatt tal-Programm QFP Valutazzjoni tal-impatt: Sommarju eżekuttiv Skeda informattiva - Il-Baġit tal-UE għall-Futur - Il-Migrazzjoni: Nappoġġaw Politika Robusta, Realistika u Ġusta tal-UE Skeda informattiva - Il-Baġit tal-UE għall-Futur - Niżguraw il-Fruntieri Esterni tal-UE Aktar informazzjoni dwar il-baġit tal-UE għall-futur tinsab hawnhekk Sit web tal-Kummissarju Dimitris Avramopoulos Segwi lill-Kummissarju Avramopoulos fuq Twitter Sit web tal-Kummissarju Pierre Moscovici Segwi lill-Kummissarju Moscovici fuq Twitter Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail